ARXİTEKTONİKA - Qulu məHƏRRƏMLİ Kino, televiziya

ARXİTEKTONİKA (architectonics) – Verilişin, filmin (ayrıca süjetin, bədii əsərin) strukturunu, onun ayrı-ayrı elementlərinin ümumi harmoniyasını – uyumunu müəyyənləşdirən mühüm estetik kateqoriya. A. elementlərin sistem daxilində sənətkarlıq cəhətdən düzülüş nisbətinin səviyyəsini müəyyənləşdirir və diqqəti vahid tamın estetik planına yönəldir.
ARXİV (archieves) – Verilişlərin mikrofon qovluqlarının, mətnlərinin, pul sənədlərinin, məktubların saxlandığı yer, idarə.
|
ARQUMENT (argument) – 1) Məntiqi dəlil, tutarqa, sübut, əsas; 2) Veriliş və çıxışlarda hər hansı tezisin doğruluğunu əsaslandırmaq üçün istifadə olunan dəlil, sübut.
|
ARTİKULYASİYA (articulation) – 1) Danışıq zamanı sözlərin təmiz, aydın tələffüz edilməsi; müəyyən səsi tələffüz etmək üçün danışıq üzvlərinin aldığı vəziyyət və ya onların hərəkəti; səsin məxrəci; 2) Musiqi alətində, yaxud vokal sənətində səslərin ardıcıllığını ifa etmək tərzi; 3) Rabitə xətti (radio, telefon və s.) ilə verilən nitqin aydınlığı; rabitə sisteminin keyfiyyət ölçüsü. A. sistemin nitq elementlərinin (səs, heca, söz və ifadələr) təhrifsiz qəbulu, verilməsi və səsləndirilməsinin keyfiyyətini müəyyən edir.
|
ARTİST (actor/artist) – Sənət əsərlərini seyrçilər önündə (dram və musiqili teatr səhnələrində, filmlərdə, radio, TV, estrada və sirk tamaşalarında) ifa etməyi özünə peşə seçmiş şəxs; aktyor, müğənni, çalğıçı və b.
|
ASMA İŞIQ CİHAZLARI (suspension light) – Studiya şəraitində çəkiliş obyektlərini yuxarı nöqtədən işıqlandırmaq, yaxud müəyyən effekt yaratmaq məqsədi ilə tavandan yönəldilən işıq cihazları.
|
ASMA MİKROFONLAR (suspension mikes) – Studiyada və studiyadankənar çəkiliş zamanı yuxarı nöqtədən asılan həssas mikrofonlar. Adətən, belə mikrofonlar hərəkətin baş verdiyi meydançanın üzərindən asılır. Bəzən A.m.-nı kameradan azca irəli asıb çəkiliş meydançasına tuşlamaq da mümkündür. Mikrofonları asarkən elə etmək lazımdır ki, onlar kameranın görmə sahəsinə düşməsin. Ancaq bu zaman meydançadakı kənar səs-küy mikrofona düşdüyündən səsyazmanın keyfiyyətinə xələl gələ bilər.
|
ASPEKT (aspect) – Yönüm, təzahürün, anlayışın nəzərdən keçirildiyi baxış bucağı; problemin müxtəlif yönləri; hadisəyə, fakta müxtəlif prizmalardan baxış.
|
ACSİSTENT (assistant) – Hər hansı sahədə mütəxəssis köməkçisi; praktik tapşırıqların yerinə yetirilməsində quruluşçu rejissora və ya operatora (kameramana) kömək edən şəxs.
|
ASSOSİASİYA (association) – Cəmiyyət, ittifaq, birlik; təsərrüfat, siyasi, elmi, mədəni, reklam fəaliyyətində və s. başqa ümumi məqsədlərə çatmaq üçün təşkilatların və ya şəxslərin birliyi. Məqsədinə görə A. beynəlxalq, regional, milli, professional, ixtisaslaşmış və s. ola bilər. Məs., Reklam İşçiləri Assosiasiyası və s.
|
ASTİQMATİZM (astigmatism) – Optik sistemdə çatışmazlıq. Obyektin bir nöqtəsindən çıxan şüalar yenə eyni nöqtədə cəmləşdiyindən yayğın görüntü yaradır. Başqa sözlə, obyektivin linzasından keçərək sınan şüalar bir fokusda toplanmır. Bu qüsur əvəzləyici linzalar sisteminin tətbiqi ilə aradan qaldırılır. A. olmayan obyektivlər astiqmatlar adlanır.
|
AŞKARLAMA (development) – 1) Hər hansı informasiyanı, məlumatı bəyan etmək; hadisə, fakt, sənəd barədə açıqlama; 2) Müxtəlif ölçülü kinolentin laboratoriya şəraitində xüsusi maddələr vasitəsilə aşkarlanması. Nəticədə kinolentdə halogenid gümüşünün metal gümüşünə keçməsi sayəsində görünən təsvir əmələ gəlir.
|
AŞKARLAMA MAŞINI (development machine) – Çəkilmiş kinolentin işlənməsi (aşkarlama, fiksasiya) prosesləri, eləcə də hazır kinotəsvirin işlənməsi (gücləndirmə, zəiflətmə) və kinolentlərin qurudulması üçün nəzərdə tutulan qurğu.
|
AŞKARLAYICI (developer) – Kinolentdə olan təsvirin üzə çıxması, aşkarlanması üçün işlədilən məhlul. A. müxtəlif kimyəvi xassələrə malik məhlullardan hazırlanır. Bax: A ş k a r l a y ı c ı m a d d ə.
|
AŞKARLAYICILARIN TÜKƏNMƏSİ (exhaustion of developers) – İstifadə olunduqca aşkarlayıcının xassələrinin tədricən dəyişməsi. Tükənmə aşkarlayan maddələrin və sulfitin azalmasından, aşkarlayıcının qələviliyinin aşağı düşməsindən və aşkarlayan cisimlərin turşu maddələrinin, eləcə də aşkarlama zamanı bromlu gümüşün bərpası sayəsində əmələ gələn bromidin çoxalmasından ibarətdir.
|
AŞKARLAYICI MADDƏ (developer solution) – Kinolentin aşkarlanmasına güclü təsir göstərən oksidləşdirici, kimyəvi maddə. A.m.-nin təsiri ilə (digər zəruri maddələrlə birlikdə A.-da həmin maddə də olduqda) ekspozisiya olunan kinolentin halogenid gümüşünün bərpası baş verir və bunun nəticəsində görünən təsvir əmələ gəlir. A.m.-lərə hidroxinon, amidol, metol, fenidon və s. aiddir.
|
AŞKARLIQ (publicity) – Xalqın, vətəndaşların dövlət və hökumət orqanlarının fəaliyyəti üzərində mətbuat vasitəsilə həyata keçirilən ictimai nəzarəti. İdarə edənlərin öz fəaliyyətləri barədə (müxtəlif formada, o cümlədən TV və radio ilə) xalqa vaxtaşırı hesabat verməsi.
|
ATMOSFER TÜSTÜSÜ (atmosphere fog) – İşığın havada ən xırda zərrəciklər şəklində yayılması. Bu zərrəciklər havanın yekcinsliyini pozur. Ətraf dumanlı olduqda hava tüstücüyü təsvirin duruluğunu azaldır və ümumi tutqunluq gətirir. Sarı, narıncı, yaxud qırmızı işıq süzgəcləri bu əngəlləri zəiflədə bilir. Məkana genişlik gətirən A.t. kinematoqrafiyada böyük əhəmiyyətə malikdir. Ekranda peyzaj göstərilərkən ön plandakı əşyalar məhz A.t.-nün köməyi ilə tamamilə aydın görünür və vurğulanır.
|
ATRİBUT (attribute) – Hadisə, proses və predmetin ayrılmaz, daimi, zəruri əlaməti. A. predmetin elə bir ayrılmaz xassəsidir ki, bunsuz predmet nə mövcud ola, nə də fikrə gətirilə bilər. Kino əsərinin, eləcə də EE-nin öz atributları vardır.
|
ATTESTASİYA (certification/recommendation) – 1) Bir işçinin bilik dərəcəsini və bacarığını təyin etmək; 2) Bir işçiyə rütbə, ad vermək (yaxud onu geri almaq) üçün onun bilik və bacarığını yenidən yoxlamaq.
|
ATTRAKSİON (attraction/side show) – Sirkdə və ya estrada proqramında tamaşaçıların nəzərini ən çox cəlb edən hissə, ən maraqlı və əyləndirici nömrə. Əyləncəli TV proqramlarında A.-dan istifadə edilir.
|
AUDİMETR (audimeter) – ABŞ-ın Nilsen şirkətinin TV proqramlarının kütləviliyi barədə məlumatları toplaması üçün istifadə etdiyi cihaz. Həmin cihazlar televizor məlumatlarını dəqiq qeydiyyata almağa qadirdir. Standart A.-dən fərqli olaraq yeni cihaz avtomatik işləyir, kompüterlərin sorğusu ilə məlumatları ümumi təhlilin aparıldığı mərkəzi ofisə yönəldir.
|
AUDİO (audio) – Səs (audio) sahəsi ilə bağlı olan bir sıra mürəkkəb sözlərin komponenti; insan qulağının eşidə biləcəyi hər hansı bir səslə əlaqədar olan anlayış; kino, TV və radio yayımının səslə bağlı bölümü.
|
AUDİOFİL (audiophile) – Radio, TV ilə translyasiya edilən, yaxud maqnitofon lentlərinə, videokasetlərə və disklərə yazılmış musiqi verilişlərinin qızğın həvəskarı. Adətən, bu termin klassik (meloman) musiqiyə deyil, müasir elektron musiqisinə pərəstiş edənləri səciyyələndirmək üçün işlədilir.
|
AUDİOGÖRÜNTÜ (audiovision) – Səsli və Vİ-nin yazılmasını və səsləndirilməsini bildirən süni söz birləşməsi.
|
AUDİOKİTAB (audiobook) – Kitab şəklində çap olunmuş əsərin səsləndirilmiş, lentə yazılmış forması. A. auditoriyanın elə bir hissəsi üçün nəzərdə tutulub ki, bu və ya digər səbəbə görə auditoriya onu maraqlandıran informasiyanın şifahi qavrayış formasına üstünlük verir. A.-a, adətən, zəif görən, xəstə, azsavadlı, çap nəşrlərini əldə edə bilməyən, yaxud, sadəcə, yaxşı qiraətçilərin və ya hətta müəlliflərin ifasında kitab mətnlərini dinləməyi xoşlayan adamlar müraciət edirlər. Uşaq tərbiyəsi təcrübəsində, səhiyyə və digər ictimai təşkilatların işində A.-dan istifadə olunur.
|
AUDİOMƏHDUDLAŞDIRICI (audio limiter) – Səs səviyyəsinin avtomatik tənzimlənməsi sistemlərindən biri; səs siqnalının maksimum səviyyəsini məhdudlaşdırır. Səsin səviyyəsinə operativ nəzarət mümkün olmadıqda videomaqnitofonlara və videokameralara səsin yazılışı zamanı tətbiq edilir.
|
AUDİOSİTUASİYA (audio situation) – EE-də musiqinin, küylərin və nitqin vəhdətindən yaranan və müəyyən semantikaya malik olan situasiya.
|
AUDİOREKLAM (audio advertisement) – Radio ilə yayımlanması nəzərdə tutulan reklam.
|
AUDİOVİDEOTREKİNQ (audio video tracking) – Fırlanan video və audio başlığın hərəkətinin dəqiqliyini izləyən və mikroprosessorların əsasında işləyən avtotrekinq sistemi. A. müxtəlif markadan (əsasən Hi-Fi-Stereo) olan cihazlarda tətbiq edilir.
|
AUDİOVİZUAL (audiovisual) – Eyni zamanda bir şeyi göz və qulaqla hiss etmə, qavrama; vizual və səsli informasiyadan birgə istifadə; A. vasitələr klassik nümunə səsli filmlər, video, yaxud TV ola bilər. A. vasitələrdən çox vaxt təlim-tədris məqsədi ilə də istifadə olunur.
|
AUDİOVİZUAL İNFORMASİYA (audiovisual information) – Səslə (mətnlə) müşayiət olunan görüntülü (təsvirli) informasiya.
|
AUDİOVİZUAL LANDŞAFT (audiovisual landscape) – TV və radio yayımının təşkili zamanı cəmiyyətin bütün təbəqələrinin marağının nəzərə alınması. A.l. ifadəsini tez-tez işlədən Avropa Şurası Parlament Assambleyasının ekspertləri belə hesab edirlər ki, landşaft rəngarəng olmalı və buraya ictimai xidmət sektoru, kommersiya sektoru, eləcə də lokal, yaxud regional komponent daxil edilməlidir. Teleradio yayımı azad informasiya axını, fikir azadlığı və insan hüquqları prinsiplərinə müvafiq olaraq, ilk növbədə, informasiya, maarifçilik və əyləncə (xəbərləmək + anlatmaq + ovundurmaq) funksiyalarını yerinə yetirməlidir.
|
AUDİOVİZUAL REKLAM (audiovisual advertisement) – Səs və görüntülü reklam (kinofilm, videofilm, diamaqnitofilm, slaydfilm, videoklip və s.).
|
AUDİTORİYA (audience/auditorium/lecture room) – 1) Mühazirə, məruzə, nitq, teleradio verilişi və s. yayım materialını dinləyənlərin toplusu; 2) Mühazirə oxumaq, iclas və s. keçirmək üçün zal, otaq və s.; 3) Kommunikasiya xətləri, KİV ilə verilən reklamı oxuyan, eşidən, ona baxan şəxslərin cəmi, reklamın ünvanlandığı istehlakçıların cəmi.
|
AUKSİON (auction) – Reklam olunan mallara əvvəlcədən aşağı satış qiyməti müəyyənləşdirilməklə keçirilən reklam tədbiri.
|
AUTYOR (auteur) – Bir çox parametrləri ilə seçilən, parlaq fərdi yaradıcılıq dəst-xəttinə malik olan və sırf müəllif əsərləri yaratmağa can atan kinorejissor, operator, yaxud prodüser. A.-luq nəzəriyyəsi elektron multimedia sahəsində müəlliflik anlayışına yeni münasibəti təqdir edir. Bu nəzəriyyə ilkin mətnin müəllifini A.-ların rəhbərliyi altında multimedia prosesində iştirak edən komandanın üzvlərindən yalnız biri kimi nəzərdən keçirir.
|
AVADANLIQ (equipment/arrangement/machinery) – Çəkiliş, montaj və efir aparatlarının məcmusu; hər hansı studiyanın, laboratoriyanın, səyyar stansiyanın və ya iş bölməsinin istehsal və yayım vasitələrinin cəmi.
|
AVANZAL (avantsalle) – Ön zal, əsas zalın qarşısında olan otaq. A. teatr termini kimi TV tənqidində də işlədilir.
|
AVAZ (voice) – 1) Mətnin musiqi alətlərinin müşayiəti olmadan oxunması; 2) İnsana məxsus səs, oxuma yönü; 3) Kadrarxası mətnin oxunma tərzi, mətnin intonasiya çaları.
|
AVTOARAYICI SİSTEM (automatic sweepturn) – TV-də istənilən kanalı avtomatik olaraq tapan və ona qoşulan sistem. Pultdakı arama düyməsini basmaqla A.s.-i işə salmaq olar.
|
AVTOFİKSATOR (auto-lock) – Videokameralarda çəkilişdən öncə "A" düyməsini işə salmaqla gerçəkləşdirilən nizamlama üsulu. A. olduqda başqa (mexaniki) nizamlama üsuluna ehtiyac qalmır.
|
AVTOFOKUS (auto focus) – Kameralarda dəqiq təsvir almaq üçün balansın avtomatik rejimdə saxlanılması. Daha çox operativ çəkilişlərdə tətbiq olunur.
|
AVTOKOLLİMATOR (autocollimator) – Dəqiq bucaq ölçmələri, düzxətliliyə və səthə nəzarət üçün optik cihaz. Cihazın elementlərindən biri kollimator adlanır.
|
AVTOMAT (automatic/automatic machinery/slot-machine) – İnsanın bilavasitə iştirakı olmadan verilən əməliyyatları həyata keçirmək üçün qurğu (aparat, maşın, cihaz); daxilindəki mexanizm vasitəsilə öz-özünə hərəkət edən, öz-özünə işləyən sistem; avtomatik işləyən mexanizm.
|
AVTOMATİK AÇILMA VƏ QAPANMA (auto power convenience) – Kasetin videoya qoyulduğu anda avtomatik açılması, çıxarıldıqda isə avtomatik qapanması.
|
AVTOMATİK BLOK (auto block) – Çəkiliş vaxtı aparat mexanizminin daxilində kinolent təsadüfən qırıldıqda mühərriki enerji mənbəyindən ayıran sistem.
|
AVTOMATİK FOKUSLAŞDIRMA QURĞUSU (auto focus (AF)) – Obyektivdə görünən yayğın, bulanıq təsvirin müasir videokameraların əksəriyyətində olan avtomatik fokuslaşdırma sistemi vasitəsilə aydınlaşdırılması. Çəkiliş obyektini izlərkən və obyektin hansı istiqamətə hərəkət edəcəyi dəqiq bilinmədiyi zaman, yaxud ekstremal şəraitdə çəkərkən, eləcə də tələskənlik vaxtı fokusun düzgün müəyyənləşdirilmədiyi hallarda A.f.q. çox kara gəlir. Ayrı-ayrı kameralarda avtofokus sistemlərinin mürəkkəblik dərəcəsi də müxtəlif olur. Bəzi kameraların iki və ya üç pilləli fokuslaşdırma zonası var (ən kiçik bucaqdan tam açıq görüntü bucağınadək). Bəzi kameralara qoyulan yoxlama qurğusu əllə tənzimləməni də dəqiqləşdirməyə imkan verir. Elə avtomatik sistemlər var ki, əşyanın kadrda hərəkətindən və ya planın dəyişməsindən asılı olaraq görüntünün aydınlığını da təmin edir. A.f.q.-nun üç növü mövcuddur: infraqırmızı (İQ), ultrasəs (pyezosistemlər) və elektron (görüntüsünə görə).
|
AVTOMATİK GENİŞLİK NƏZARƏTİ (automatic amplitude control (aac)) – Müsbət və ya mənfi istiqamətdə gələn siqnalın ən yüksək nöqtələrinin müəyyən sərhədlər daxilində saxlanması. A.g.n. siqnalın sabitliyini təmin edir.
|
AVTOMATİK KOD TAYMERİ (automatic code timer – ACT) – Videomaqnitofonun işə salınması və söndürülməsinin proqramlaşdırılması üçün nəzərdə tutulan mexanizm.
|
AVTOMATİK QOŞULMA (auto operation) – Videokasetin yerinə qoyulması zamanı videoaparatın avtomatik qoşulması sistemi.
|
AVTOMATİK MUSİQİ QƏBULEDİCİSİ (auto music sensor) – Kasetdə istənilən musiqi parçasının avtomatik tapılmasını təmin edən sistem. Bunun üçün musiqi yazılarkən record mute düyməsindən istifadə edilərək parçalar arasında müəyyən intervallar buraxılmalıdır.
|
AVTOMATİK POZMA SXEMİ (auto degaussing circuit – ADC) – Rəngin təmizliyinin daha da yaxşılaşdırılması, yaxud səs maneələrini azaltmaq məqsədi ilə televizorun kineskopunda qoyulan xüsusi qurğu.
|
AVTOMATİK PROQRAM SELEKTORU (auto program selector – APS) – Videoda hər hansı proqramın avtomatik seçilməsini təmin edən şəbəkə.
|
AVTOMATİK REDAKTOR NƏZARƏTİ (auto cassette controller) – Mikrokompüterə əsaslanan və avtomatik (proqramlaşdırılan) montaj rejimində işləməyə imkan verən sistem. Redaktə (montaj) rejiminin seçimi, maqnit lentinin montaj edilən hissəsinin başlanğıc və son nöqtələrinin yaddaşda saxlanması, iki və daha çox videoaparatın idarə olunması kimi vəzifələri yerinə yetirir.
|
AVTOMATİK RƏNG İZLƏYİCİSİ (automatic color tracking system) – Videokameralarda istifadə edilən və təsvirlə ağ rəng balansını avtomatik müəyyənləşdirən (seçən) sistem.
|
AVTOMATİK SÖNDÜRMƏ (auto off/auto switch off) – Müəyyən hallarda, məsələn, kasetdə lent qurtararkən, yaxud lenti əksinə hərləyərkən və yaxud nasazlıq yaranarkən videoaparatı avtomatik qapadan sistem. Hazırda təhlükəsizlik məqsədi ilə A.s. bəzi TV cihazlarına da qoyulur.
|
AVTOMATİK YADDAŞ FUNKSİYASI (auto memory) – Hər hansı montaj əməliyyatı prosesində növbəti komandanı avtomatik yadda saxlayan və məqamı çatan kimi onu hərəkətə gətirən sistem.
|
AVTOMATLAŞDIRILMIŞ İDARƏETMƏ SİSTEMİ (auto control) – Zəruri informasiyanı avtomatik toplayan və tapşırıqdan asılı olaraq bu informasiya üzərində müvafiq əməliyyat aparan «insan-maşın» tipli sistem.
|
AVTOMATLAŞDIRILMIŞ KAMERA (auto television camera (ATC)) – Avtomatik tənzimləyicisi olan videokamera.
|
AVTOMENYU (auto menu) – Dialoq rejimində işləmək üçün TV ekranına, yaxud monitora çıxarılan menyu.
|
AVTOPLEY (auto play) – Təsvir yazılmış kasetin maqnitofonda əvvələ fırlanmasından sonra lentin avtomatik olaraq play vəziyyətinə qayıdıb təsviri göstərməsi.
|
AVTOREK SENSOR (autorec sensor) – Səs yazısını ən doğru səviyyədə işləyən qəbuledici. A.s. düyməsi basılandan sonra musiqi mənbəyi 7 saniyəyə qədər araşdırılır və ən yaxşı yazma səviyyəsi müəyyənləşdirilir.
|
AVTORİTET (authority/prestige) – Hər hansı sahədə (elmdə, incəsənətdə, jurnalistikada, siyasətdə və s.) bilik sayəsində əldə olunan, hamılıqla qəbul edilən dəyər, məşhurluq, nüfuz.
|
AVTOSTOP (auto stop) – Lent qurtararkən işi dayandıran, yaxud yaddaş siqnalına görə videoaparatı sükunət rejiminə keçirməyə imkan verən avtomatik sistem.
|
AVTOTULLANTI (auto eject) – Müəyyən hallarda, məsələn, lenti geriyə hərləyən zaman kaseti videoaparatdan avtomatik şəkildə tullamaq üçün sistem.
|
AVTOYÜKLƏNMƏ (auto loading) – Videokasetin maqnitofona avtomatik yüklənməsi sistemi. A. mexanizmi kasetin aparatda yüngülcə itələnməsi ilə işə düşür.
|
AYDIN GÖRMƏ SAHƏSİ (vivid viewing field) – İnsanın gözünü hərəkət etdirmədən, yaxud başının vəziyyətini dəyişmədən (çevirmədən) əşyaların detallarını aydın (dəqiq) görə bildiyi sahə.
|
AYDINLATMA (illumination/ILL) – Kameranın qarşısındakı müstəvidə olan cismin və ya səhnənin aydın görmə həddinədək işıqlandırılması.
|
AYIRMA (sekance) – Kadr daxilində bütöv meydan yaradan səhnələr və ya çəkilişlər "seriyası". A.-lar tək və bir neçə dekorasiya içindən keçə bilər.
|
AYRI-AYRI HİSSƏLƏRİN KOMPOZİSİYA AHƏNGDARLIĞI (compositional harmonic of different parts) – Verilişin, yaxud mətnin hissələrinin ahəngdar birləşdirilməsi. Buna mətnin montaj düzümü prinsipləri vasitəsilə nail olmaq mümkündür. Həmin yanaşma üsulu kino sənəti təcrübəsində işlənib-hazırlanmışdır. Əslində, bu üsul montaj stolu arxasında daha uğurlu epizodların seçilib bütöv bir filmdə cəmləşdirilməsi deməkdir.
|
B
|
BAĞLANMAQ (bridging) – Auditoriyanı ələ almaq və onu rəqib TV-lərin verilişlərindən yayındırmaq üçün proqramın vaxtından əvvəl başlanması üsulu. Kinorejissorların leksikasında "bridging" sözü zaman daxilində, yaxud filmin hadisələrində parçalanmanı aradan qaldıran kadr deməkdir. Kompüter əməliyyatlarında, proqramların, yaxud məlumatların bir EHM-dən digərinə köçürülməsi həmin sözlə ifadə edilir.
|
BAĞLANTI (link) – Mozaika tipli proqramlarda, həmçinin xəbər mətnlərində bir mövzudan başqasına keçid zamanı işlədilən cümlə, deyim, musiqi, yaxud musiqi ilə müşayiət olunan təsvirli keçid.
|
BAĞLAYICI KADR (link still) – Montaj zamanı hərəkətlər arasında kəskin fərqləri, sıçrayışları pərdələmək üçün istifadə olunan istənilən kadr. Məs., ara plan, yaxud köməkçi kadr B.k. rolunu oynaya bilir.
|
|